Dubrovnik

Dubrovnik ([lat](http://hr.wikipedia.org/wiki/Latinski_jezik). i [tal.](http://hr.wikipedia.org/wiki/Talijanski_jezik) *Ragusa*) je grad na jugu [Hrvatske](http://hr.wikipedia.org/wiki/Hrvatska), administrativno središte [Dubrovačko-neretvanske županije](http://hr.wikipedia.org/wiki/Dubrova%C4%8Dko-neretvanska_%C5%BEupanija) i jedno od najvažnijih [povijesno](http://hr.wikipedia.org/wiki/Povijest)-[turističkih](http://hr.wikipedia.org/wiki/Turizam) središta Hrvatske. Prema popisu iz 2001. godine Dubrovnik je imao 43.770 stanovnika, za razliku od 49.728 stanovnika prema popisu iz 1991. U popisu iz 2001., 88,39% stanovnika izjasnilo se kao Hrvati.

Godine 1979. grad Dubrovnik dodan je na [UNESCO](http://hr.wikipedia.org/wiki/UNESCO)-ov popis [Svjetske baštine](http://hr.wikipedia.org/wiki/Svjetska_ba%C5%A1tina).

Prosperitet grada Dubrovnika oduvijek se temeljio na pomorskoj trgovini. U [srednjem vijeku](http://hr.wikipedia.org/wiki/Srednji_vijek) postao je kao [Dubrovačka Republika](http://hr.wikipedia.org/wiki/Dubrova%C4%8Dka_Republika) jedini grad-država na istočnoj obali Jadrana koji je konkurirao [Mletačkoj Republici](http://hr.wikipedia.org/wiki/Mleta%C4%8Dka_Republika). Uz svoje bogatstvo i diplomaciju, grad je postigao izvanredan stupanj razvoja, posebno tijekom 15. i 16. stoljeća. Dubrovnik je bio jedan od središta razvitka [hrvatskoj jezika](http://hr.wikipedia.org/wiki/Hrvatski_jezik) i [književnosti](http://hr.wikipedia.org/wiki/Hrvatska_knji%C5%BEevnost) te su u njemu stvarali mnogi značajni hrvatski pjesnici, dramatičari, slikari, matematičari, fizičari i drugi učenjaci.